The Virgin Suicides

Dad Anita Simeon

Datti suicidis virginals, purs, senza nagina culpa? Bain strusch. Ma quai n'è betg il tema dal film debuttant da Sofia Coppola tenor in Roman da Jeffrey Eugenides. La dumonda è plitost quella sco ch'ils relaschads van enturn cun la sperdita e cun quel misteri che na vegn mai ad esser schlià.

Maletgs da la periferia citadina: In chaun vegn manà a spass, il pastget vegn bagnà - tut para dad esser en urden. La culissa fa finta d'ina idilla magnifica. Ma nus savain gia che las regiuns suburbanas èn savens lieu dal delict. Gest l'idilla giugada restrenscha la libertad e prenda il plaschair da la vita. Nagin'aria pli da respirar. Ina notg prendan tut las tschintg figlias da la famiglia Lisbon cumià da quest mund. Suga enturn culiez, tablettas da durmir etc. Quai era ils onns setanta. Ma ils vischins d'antruras, mats che eran tuts s'inamurads da las tschintg mattas, na pon e san anc ussa betg chapir tge ch'è capità.

Il film è ina spezia da retrospectiva dals giuvens inamurads che èn ussa creschids. Els emprovan d'ordinar ils fatgs en cronologia, in'emprova che sto fallar. Era il suicidi collectiv in act da solidaritad envers la sora giuvna che è ida sco emprima? Èn las mattas stenschentadas psichicamain causa da la severitad da la mamma che na laschava gnanc pli ir ord chasa sias figlias? In generatur per il plaschair da viver n'era la mamma segiramain betg. Il davos n'è però nagin suspect suffizient. Restar restan mo anc in per souvenirs ed ina glista da fatgs che cumprovan mo sasez. Las mattas restan in misteri. La clav manca.

Surmuntar il trauma cun lavur da regurdientscha - quai tuna schon prest da requiem. Ma il film ha tut in auter flair. EI ha - dasper tut la melanconia - aspects fitg ligers per part perfin comics, perquai ch'el na daventa mai deprimì.